**Ne vom iubi în haos**

*Ion.mihaiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Capabilă de haos e femeia

în aşezarea vieţii pe pământ

şi focurilor vii le e scânteia

arzând şi legi, şi ordini, şi cuvânt.

Ea, revărsând din viaţă înspre viaţă

capabilă de haos e mereu,

în unda ei amestecând semeaţă

şi omenesc şi paradis de zeu.

Şi aspre legi i-au făurit făgaş

să nu se-abată de la drumul drept,

dar ea mereu în mersu-i pătimaş

ascunde uraganele la piept.

Şi haosul părinţii înspăimântă

călcând pe legi, şi ordini, şi cuvânt

şi-aduce tulburări în calea sfântă

a vieţii hărăzite pe pământ.

Cum un bărbat capabil e de moarte

femeia e capabilă de viaţă,

ducând cu sine viaţa mai departe

ca după noaptea grea o dimineaţă.

Şi darul ei încercuit cu legi

aduce vieţii neîntrerupt adaos

şi fără ea nu am mai fi întregi

şi tot cu ea ne vom iubi în haos.

23 iulie 2015, Bucureşti